b'\n_START_ARTICLE_\nObu\xc5\xa1esna \xc5\xbeleza slinavka\n_START_SECTION_\nAnatomija\n_START_PARAGRAPH_\nObu\xc5\xa1esni \xc5\xbelezi slinavki sta parni serozni \xc5\xbelezi, ki le\xc5\xbeita pred uhljem in pod njim, njun izlo\xc4\x8dek se izliva v ustni preddvor po parotidnih vodih (duktusih). Le\xc5\xbei za mandibularnim ramusom pred bradavi\xc4\x8dasti odrastek|bradavi\xc4\x8dastim odrastkom (mastoidnim procesusom) sen\xc4\x8dnice. \xc5\xbdleza je tipljiva pred uhljem, vzdol\xc5\xbe lica in pod spodnje\xc4\x8deljustni\xc4\x8dnim kotom (angulus mandibulae)._NEWLINE_Parotidni vod je dolg ekskrecijski duktus, ki izvira iz vsake od \xc5\xbelez in poteka po povr\xc5\xa1ju masetrne mi\xc5\xa1ice, predira trobilko (bukcinatorno mi\xc5\xa1ico) in se odpira v ustno votlino na notranji strani lica, obi\xc4\x8dajno nasproti drugega zgornjega ko\xc4\x8dnika. Parotidna papila je majhno izbo\xc4\x8denje sluzni\xc4\x8dnega tkiva, ki ozna\xc4\x8duje odprtino parotidnega voda na notranji strani lica._NEWLINE_Obu\xc5\xa1esna slinavka ima \xc5\xa1tiri povr\xc5\xa1ine: bo\xc4\x8dno (lateralno), zgornjo (superiorno), anteromedialno in posteromedialno.\n_START_SECTION_\nTumorji\n_START_PARAGRAPH_\nVe\xc4\x8dina tumorjev obu\xc5\xa1esnih slinavk, okoli 80\xc2\xa0%, je nerakavih oziroma benignih. Najpogostej\xc5\xa1i obliki benignih tumorjev sta pleomorfni adenom (okoli 70\xc2\xa0% primerov, pogostej\xc5\xa1i je pri \xc5\xbeenskah) in adenolimfom (pogostej\xc5\xa1i pri mo\xc5\xa1kih). Na njun klini\xc4\x8dni pomen vplivata anatomski polo\xc5\xbeaj in hitrost razra\xc5\xa1\xc4\x8danja. Novotvorba lahko povzro\xc4\x8di spremembo \xc4\x8dvrstosti \xc5\xbeleze na otip ter obrazne bole\xc4\x8dine na prizadeti strani._NEWLINE_Okoli 20\xc2\xa0% tumorjev obu\xc5\xa1esnih slinavk je malignih (zlo\xc4\x8destih). Maligni tumorji obu\xc5\xa1esnih slinavk so sicer redki in patohistolo\xc5\xa1ko raznoliki, predstavljajo pa najve\xc4\x8dji dele\xc5\xbe malignih tumorjev velikih \xc5\xbelez slinavk. Najpogostej\xc5\xa1i obliki sta mukoepidermoidni karcinom in adenoidnocisti\xc4\x8dni karcinom. Drugi maligni tumorji so \xc5\xa1e na primer karcinom acinarnih celic, adenokarcinom, maligni me\xc5\xa1ani tumor in plo\xc5\xa1\xc4\x8datoceli\xc4\x8dni karcinom. Poro\xc4\x8dali so tudi o metastatskih tumorjih obu\xc5\xa1esne \xc5\xbeleze slinavke, ki zaseva na primer iz filoidnega tumorja dojke.'